Babaseun in Bloemfontein ontvoer | Netwerk24
Deur Kaydene Davids 02 Augustus 2020 09:32
'n Onbekende vrou het Bokang King Donderdag omstreeks 15:45 buite die Bloemspruit-kliniek in Bloemfontein ontvoer. Foto: Verskaf
'n Twee maande oue baba is Donderdagmiddag buite 'n kliniek in Bloemfontein ontvoer, het die polisie bevestig.
'n Onbekende vrou het Bokang King omstreeks 15:45 by die kliniek in die Bloemspruit-woonbuurt ontvoer.
Sy ma, Kgomotso King (18), was by die kliniek om medikasie te kry. Sy het 'n vrou agter haar in die ry gevra om gou na haar seuntjie te kyk terwyl sy by die kliniek ingaan.
Volgens brig. Motantsi Makhele, provinsiale polisiewoordvoerder, het 'n ander vrou in die ry Kgomotso voor die ontvoering meegedeel dat babas nie tans in die kliniek toegelaat word nie. Daarom het sy die vrou gevra om na haar babatjie om te sien.
"Toe sy klaar was in die kliniek, was die vrou en haar kind skoonveld," sê Makhele.
'n Saak van ontvoering is eers later die aand by die polisie aanhangig gemaak.
Kgomotso het aanvanklik nie die ontvoering by die kliniekpersoneel of die polisie aangemeld nie, maar 'n plaaslike radiostasie om hulp genader.
Sy het eers ná 22:00 na die polisie gegaan.
Enigiemand met inligting kan ao. Korney van Zyl, ondersoekbeampte, by 084 456 5653 bel.
Volgens die jongste misdaadstatistiek het ontvoerings in die Parkweg-polisiëringsgebied in Bloemfontein van 30 tot 46 toegeneem – dit is 'n toename van 53,3%.